  Майя Бывальцева Улосвыллэн тӧроез Александр Соловьёв Калыкъёслэн огазеяськон нуналзылы но Удмуртилэн кунлыкезлы 96 ар тырмонлы сӥзем кун приём ортчытӥз. Пумиськонэ ӧтизы элькунлэсь дано кунмуртъёссэ, улосвыллэн 2016-тӥ ар понна кун премиезлэсь лауреатъёссэ, Данъян пул вылэ интыям коллективъёслэсь кивалтӥсьёссэс но нимаз адямиосты. «Калыкъёслэн огазеяськон нуналзылы но Удмуртилэн кунлыкезлы 96 ар тырмонлы сӥзем кун приёме туннэ ӧтемын элькунысь устоосыз ужасьёс, экономика но мер удысъёсысьтыз ыстэм муртъёс. Ми данъяськиськомы тӥледын. Бадӟым тау тыршемды понна», — вазиськиз Александр Соловьёв. Ужрадлэн нырысетӥ люкетаз улосвыллэн кивалтӥсез тодматӥз Удмуртилэн дано кунмуртъёсыныз. 2016-тӥ арын со ним сётэмын куинь адямилы. Со тодосчи, Москва патриархатысь Ӟуч православи черкысь вӧсьчи, Библиез удмурт кылэ берыктӥсь Михаил Атаманов,  Ижкарысь «Аксион-холдинг» мотозаводлэн кивалтӥсез Геннадий Кудрявцев но «Увадрев-Холдинг» огазеяськонлэн кивалтӥсьёсызлэн кенешсылэн тӧроез Вячеслав Серов. Александр Соловьёв озьы ик вераз улосвыллэн кун премиезлэн лауреатъёсыз сярысь. 2016-тӥ арын сое басьтӥзы пӧртэм удысъёсъя ужась кӧня ке коллективъёс. Наука но технологиос удысын пусйизы 1 номеро элькун эмъяськонниысь кӧня ке эмчиосты но Москваысь Евдокимов нимо медико-стоматологической кун университетысь нейрохирургияя но нейрореанимацияя кафедраысь профессорез Владимир Дашьянэз. Соос Россиын нырысетӥосыз ишемической инсультъёсын висисьёсты эмъянын выль амалъёсты кутӥзы, со йыр виме вир куинь пол кисьтӥськем бере но адямилэсь тазалыксэ умоятыны юрттэ. Данъет озьы ик басьтӥз тулыс тудву дыръя Иж шурысь потэм вулэсь Ижкарез утён сӧзнэтэз кылдытӥсь коллектив. Солы луыса Удмуртилэн шоркараз 23 ар вутудӟонъёс ӧй вал ни. Кун премиен пусйизы гуртын ужасьёсты но. Ижкарысь гурт возёсъя кун академиысь тодосчиос но Вавож ёросысь Мичурин нимо возёсын ужасьёс будосъёсты будэтонъя технологиосты кылдытӥзы но уже кутыны кутскизы. Со гурт возёсын ю-тысьлэсь удалтонлыксэ 2 поллы, картофкалэсь 2 но ӝыны поллы будэтыны луонлык сётӥз. Механикая Чупчи заводысь ӧнерчиос кун премия басьтӥзы гидрометаллургиысь кылем-мылемъёслэсь гафний поттонъя вылӥ технологиосъя ужпӧр кылдытӥзы. Со кунгож сьӧрысь вузъёсты воштонъя ужпумез быдэстэ. Литература, искусство но дышетон удысъя вылӥ данъет сётэмын «Удмурт дунне» газетын ужасьёслы. Соос сыӵе ик мимын энциклопедия поттӥзы. Бичетын удмурт йӧскалык печатьлэн историез но со удысын ужась адямиослэн улон-вылонзы сярысь гожтэмын. Кун приёмын озьы ик данъязы Удмуртилэн данъян пул вылаз пыртэм 13 коллективъёсты но 50 адямиез. Тегъёс: Мерлык Ижкар ЧМЗ Удмуртия АлександрСоловьёв данокунмурт  